[pic] | KOMISIJA EVROPSKIH SKUPNOSTI |

Bruselj, 4.6.2007

COM(2007) 287 konč.

POROČILO KOMISIJE EVROPSKEMU PARLAMENTU IN SVETU

o izvajanju uredbe NUTS (Uredba (ES) št. 1059/2003)

POROČILO KOMISIJE EVROPSKEMU PARLAMENTU IN SVETU

o izvajanju uredbe NUTS(Uredba (ES) št. 1059/2003)

1. CILJ

Poročilo zahteva člen 8 Uredbe (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS)[1] (v nadaljnjem besedilu „Uredba NUTS“). Člen 8 se glasi:

„Poročanje Tri leta po začetku veljavnosti te uredbe Komisija predloži poročilo o njenem izvajanju Evropskemu parlamentu in Svetu.“ |

2. UKREPI, KI JIH ZAJEMA POROčILO

To poročilo zajema vse ukrepe pri izvajanju Uredbe NUTS. Prvo izvajanje Uredbe je bilo leta 2003 po sprejetju te uredbe. Klasifikacije NUTS se posodablja vsaka tri leta, v skladu z določbami Uredbe o pogostnosti. Ta pomemben ukrep je bil izveden proti koncu leta 2006. Zato je bilo to poročilo časovno načrtovano tako, da lahko tem celovito poroča.

Klasifikacija NUTS je referenčni okvir za vso regionalno statistiko EU. Glede na to je zato primerno poročati o regionalni statistiki, ki jo države članice predložijo Komisiji, natančneje Eurostatu.

V skladu s členom 2(5) se je pretehtalo, ali naj Uredba NUTS še naprej zajema tri teritorialne ravni ali je treba dodati nove ravni. Komisija je, kakor je zahtevano, Evropskemu parlamentu in Svetu predložila poročilo o tej zadevi[2].

1. maja 2004 se je deset držav pridružilo Evropski uniji. Uredba NUTS je bila spremenjena, da bi zajela te nove države članice in ta proces je zajet v tem poročilu.

Pravila iz Uredbe NUTS se v razpravah z državami kandidatkami o njihovi regionalni klasifikaciji uporabljajo kot smernice.

3. IZVAJANJE V EUROSTATOVIH PODATKOVNIH ZBIRKAH

Eurostat hrani regionalne podatke v dveh okoljih: produkcijski podatkovni zbirki, kjer se podatki shranijo za potrjevanje in kjer se izračunajo razmerja in drugi izvedeni kazalniki, in podatkovni zbirki za razširjanje, ki je na voljo prek Eurostatove spletne strani. Statistika je brezplačno na voljo komur koli, razen če obstaja poseben razlog za omejitev razširjanja podatkov.

Po sprejetju Uredbe NUTS 2003 je bilo treba podatkovni zbirki posodobiti s šiframi NUTS 2003. Razširjajo se namreč samo podatki o obstoječih regijah, zato je bilo treba iz podatkovnih zbirk odstraniti vse šifre, ki so izginile leta 2003. Statistika, povezana z opuščenimi šiframi, je bila, kolikor je to mogoče, prenesena ali pretvorjena v nove šifre NUTS v podatkovni zbirki.

Eurostatovi podatkovni zbirki sta s prejšnje različice (NUTS 1999, ki temelji na neformalnem sporazumu) 20. novembra 2003 prešli na različico NUTS iz leta 2003.

Od leta 2003 dalje so bile šifre NUTS na novo opredeljene tako, da so enake dolžine za vse regije na isti ravni NUTS, česar prej ni bilo. To je operativna izboljšava, saj olajša opredelitev in uvrstitev regij NUTS v statistične preglednice.

4. REGIONALNA STATISTIKA

Države članice v skladu s klasifikacijo NUTS Eurostatu predložijo regionalno statistiko z več področij. Po potrditvi so podatki sprotno razširjani prek Eurostatove spletne strani.

Pri nekaterih področjih so države članice pravno zavezane k predložitvi regionalnih podatkov, medtem ko jih pri drugih zagotovijo v skladu z neformalnimi sporazumi. Večina podatkov je zbranih na ravni NUTS 2. Manjše število preglednic je na voljo na podrobnejši ravni NUTS 3.

Po kakršni koli spremembi regionalne klasifikacije se od držav članic zahteva, da preračunajo podatke na podlagi nove klasifikacije. Leta 2003 so klasifikacijo regij NUTS spremenili v petih od takrat 15 držav članic EU. Zato se lahko preveri, ali so te države na splošno predložile pretekle podatke za regije, ki so bile na novo opredeljene leta 2003.

Kadar je prišlo do združitve regij, je bilo precej enostavno združiti statistiko za novo regijo NUTS. Kadar se je regija razdelila ali so se meje med regijami premaknile, je bilo Eurostatu nemogoče izvesti preračun na podlagi dosegljivih podatkov. Zadevne države članice so bile naprošene, naj predložijo preračunane podatke, če je to sploh možno. Pri vzorčnih raziskovanjih je pogosto nemogoče regionalne podatke preračunati za nazaj, ker načrt raziskovanja, vključno z velikostjo vzorca v vsaki (stari) regiji, ne dopušča takšnega preračuna. Zato je neizogibno, da se po spremembah regij NUTS v podatkovni zbirki kažejo vrzeli.

Treba je tudi upoštevati, da so bili podatki o popisu prebivalstva in gospodinjstev iz let 2000/2001 zbrani na podlagi regionalne klasifikacije, ki je veljala v času popisa (za stare in nove države članice). Eurostat si prizadeva za ponovno šifriranje teh podatkov v skladu s sedanjim NUTS (2003). V večini primerov je bilo to možno. V nekaterih primerih je bil statistični urad zadevne države članice zaprošen, da zagotovi popravljene preglednice, preračunane na podlagi regionalne klasifikacije 2003.

5. DODATNE RAVNI NUTS

Klasifikacija NUTS obsega tri hierarhične ravni. Člen 2(5) Uredbe NUTS zahteva, da Komisija pošlje sporočilo Evropskemu parlamentu in Svetu o primernosti uvedbe podrobnejših ravni v Uredbo NUTS. Komisija je o tej zadevi razpravljala z državami članicami in nato predložila sporočilo (COM(2005) 473), v katerem so navedene naslednje ugotovitve:

Komisija je sklenila, da trenutno ni treba predvideti dodatne ravni regionalne klasifikacije v Uredbi NUTS. Prizadevanja je treba osredotočiti na dostopne statistične podatke na obstoječih ravneh NUTS, da se v razširjeni EU-25 utrdijo izboljšave na področju kakovosti in pridobijo dodatni regionalni podatki, kadar so zahtevani za namene politike.

Poleg tega mora Komisija na evropski ravni dejavno podpreti neformalno uskladitev ravni 1 LAU (lokalna upravna enota) (ki je podlaga za raven NUTS 3). To bo povzročilo intenzivno izmenjavo mnenj med statističnimi uradi, ki jo je spodbudila in podprla Komisija, in tudi oblikovanje smernic za uskladitev konceptov in opredelitev regij ravni 1 LAU.

Predlaga se, da se v prihodnosti stanje ponovno oceni. Možen primeren čas za to bi bil enkrat po letu 2008.

6. ŠIRITEV EU

Zaradi širitve EU na deset novih držav članic 1. maja 2004 je bilo treba spremeniti Priloge 1 do 3 k Uredbi NUTS, da bi zajela vseh 25 držav članic.

Spremenjeno uredbo sta sprejela Evropski parlament in Svet leta 2005[3]. Postopek za sprejetje te spremenjene uredbe je zaradi velikega števila zadevnih držav zahteval več časa in prizadevanj, kot se je prvotno pričakovalo. Glavna težava je bila, da so nekatere nove države članice predložile predloge za prilagoditev svojih regij NUTS zelo pozno (aprila 2004). Vendar pa so bili vsi predlogi vključeni.

Nekatere države pristopnice so sprejele svojo nacionalno zakonodajo o regionalni statistični klasifikaciji. Ta zakonodaja ne zadeva regionalne upravne strukture v njihovi državi, je zgolj statistična klasifikacija, ki odraža NUTS. Ta nacionalna zakonodaja je odveč, saj se Uredba NUTS neposredno uporablja v vseh državah članicah. Poleg tega izkušnja Komisije kaže, da takšna „vzporedna“ zakonodaja o klasifikaciji za regionalno statistiko znatno zaplete zadeve. Zlasti če Komisija mora spremeniti regionalno klasifikacijo, da bi jo uskladila s pravnimi obveznostmi in politiko EU, so potem države članice prav tako prisiljene preklicati svojo nacionalno zakonodajo. V prihodnje se bo državam kandidatkam resno odsvetovalo sprejetje tovrstne zakonodaje.

7. PROCES POSODABLJANJA UREDBE NUTS

Člen 5 Uredbe NUTS določa, kako mora biti klasifikacija NUTS posodobljena. Vendar je osnovni pristop ta, da se ohrani klasifikacijo NUTS čim stabilnejšo, da bi se preprečile prekinitve statističnih časovnih vrst. Zato se klasifikacija NUTS spreminja le vsaka tri leta. Izjema k tej triletni omejitvi je dovoljena, če pride do popolne upravne reorganizacije v državi članici, saj bi takšna reorganizacija lahko statističnemu uradu v zadevni državi onemogočila ali pa zelo otežila nadaljnje zagotavljanje statistike na podlagi zastarele regionalne klasifikacije. Druga izjema so zelo majhne spremembe regionalnih meja: zaradi spremembe meje, ki povzroči spremembo prebivalstva v najmanjši vpleteni regiji za manj kot 1 %, ni posodobiti klasifikacije NUTS.

Od junija 2003 ni bilo v nobeni državi članici reorganizacije iz člena 5(4). Nekaj manjših sprememb meja je bilo narejenih med regijami NUTS.

Zaradi triletnega moratorija na spreminjanje klasifikacije NUTS je bila prva revizija možna leta 2006. Komisija mora predstaviti predloge za posodobitev klasifikacije NUTS na podlagi informacij držav članic ob upoštevanju političnih potreb oddelkov Komisije, da se jih sprejme v „drugi polovici koledarskega leta“. Celoten proces takšne revizije in postopek za države članice glede uradnega obveščanja Komisije o spremembah, ki jih želijo vnesti v klasifikacijo NUTS, sta bila dogovorjena z državami članicami na rednih sestankih delovne skupine Eurostata o regionalni in urbani statistiki leta 2005. V praksi revizija klasifikacije povzroči le spremembo prilog k Uredbi.

Uredba NUTS obravnava statistiko, zato je za usklajevanje upravljanja regionalne klasifikacije na splošno odgovoren statističen urad v vsaki državi članici. Vendar morajo države članice z dopisom s svojega stalnega predstavništva pri EU Komisijo uradno obvestiti o kakršni koli spremembi, ki jo želijo predlagati.

Po zgoraj navedenem procesu je spremembe evropske regionalne klasifikacije (NUTS) predlagalo naslednjih 12 držav članic: Belgija, Češka, Danska, Nemčija, Španija, Italija, Nizozemska, Poljska, Finska, Slovenija, Švedska in Združen kraljestvo. Le pri Danski, Sloveniji in Švedski gre za spremembo v celoti; v vseh drugih državah so spremembe omejene na izbrane regije. Sprememb, ki jih je predlagala Portugalska, Komisija ni sprejela, saj je presodila, da so v nasprotju z nekaterimi določbami Uredbe.

Nova klasifikacija NUTS se bo uporabljala za podatke, predložene od 1. januarja 2008 dalje. Od tega datuma dalje morajo biti predloženi statistični podatki v skladu z novo klasifikacijo NUTS 2006.

Odbor za statistični program je odobril osnutek uredbe Komisije v skladu s postopkom „komitologije“ na svojem zasedanju 16. novembra 2006.

Osnutek uredbe je bil predložen Evropskemu parlamentu v skladu z njegovo pravico do pregleda (člen 5(4) Sklepa Sveta 1999/468/ES) 5. decembra 2006 in Komisija ga je dokončno sprejela 1. februarja 2007[4].

Povzetek

Splošni proces revizije regionalne klasifikacije je bil uspešen, vendar bo treba izvesti nekatere spremembe postopkov v naslednji spremembi leta 2009. Prvič, da bi bila namera vsake države članice popolnoma jasna, se bo od vsake države članice zahtevalo, naj jasno pove, da ne namerava narediti kakršne koli revizije. To bo preprečilo težave glede jasnosti namer v prihodnosti. Drugič, kar je tudi pomembneje, proces spremembe se bo moral v skladu s spremembo „postopka komitologije“, zlasti podaljšanja časa, namenjenega Evropskemu parlamentu in njegovi „pravici do pregleda“, začeti mnogo bolj zgodaj v letu in roki bodo morali biti ustrezno prilagojeni.

8. DRžAVE KANDIDATKE

Od maja 2004 je pet držav kandidatk z Eurostatom razpravljalo o svoji regionalni klasifikaciji za statistiko. Čeprav so države kandidatke, se odobri klasifikacija „statističnih regij“, da bi se olajšalo zbiranje primerljivih regionalnih statistik v celotnem pristopnem procesu. Pri vzpostavljanju regij in oceni predlaganih sprememb, Eurostat upošteva določbe v Uredbi NUTS, zlasti prebivalstvene pragove iz člena 3(2).

Bolgarija in Romunija sta se dogovorili o statističnih regijah, preden je bila Uredba NUTS dokončno odobrena leta 2003. Nekatere od teh niso bile popolnoma v skladu z Uredbo (členom 3(2). Eurostat je imel z Bolgarijo in Romunijo pri pripravah na njun pristop k EU obsežne razprave, da bi se statistične regije teh držav bolj uskladile z določbami Uredbe NUTS. V primeru Romunije se je v okviru predpristopnih podpornih programov Komisije, ki temeljijo na dogovorjenih začasnih opredelitvah „statističnih regij“ ravni 2, nasprotovalo kakršni koli reviziji ob pristopu, zlasti zaradi zagotovitve primerljive regionalne statistike, ki zajema pred- in popristopna obdobja. To se bo pregledalo v naslednjem krogu posodobitev.

Od Hrvaške se je zahtevalo, da v skladu s Stabilizacijsko-pridružitvenim sporazumom uvede regionalno statistično klasifikacijo, in je v ta namen predložila vrsto predlogov. Prva dva je Komisija zavrnila, ker (neupravne) regije ravni 2 niso izpolnjevale merila velikosti iz člena 3(2) Uredbe NUTS. Tretji predlog je Komisija odobrila, vendar ga je Hrvaška naknadno umaknila. Potem je poslala drug predlog in tega je Komisija odobrila.

Nekdanja jugoslovanska republika Makedonija je Eurostatu poslala dva predloga za regionalno statistično klasifikacijo. Oba vsebujeta več neupravnih regij ravni 3, od katerih je ena premajhna, da bi izpolnila zahteve iz člena 3(5). Merila za takšne neupravne enote so bolj omejevalna kot za upravne regije. Zato je Komisija oba predloga zavrnila na podlagi člena 3(2).

Turčija je začasni sporazum o statističnih regijah dosegla, še preden je Uredba NUTS začela veljati leta 2003. Končna klasifikacija regij NUTS, ki jo je treba sprejeti ob pristopu, je še vedno predmet pogajanj in dogovarjanj v pristopnem procesu.

9. DRUGE DRžAVE IN OZEMLJA

Sporazum o Evropskem gospodarskem prostoru se ne uporablja za regionalno statistiko. Islandija, Lihtenštajn in Norveška upoštevajo merila iz Uredbe NUTS, vendar jih ta pravno ne zavezuje. Sporazum med EU in Švico zajema regionalno statistiko na nekaterih področjih.

Eurostat občasno prejme zahtevke uporabnikov za regionalne podatke na podlagi klasifikacije, podobne NUTS, za države in ozemlja, ki niso del EU. Eurostat takšnim zahtevkom ni mogel ugoditi, kljub potrebam, ki so nastale v okviru pobud, kot so program Socrates, program „Interreg“ ali regionalna politika.

- Program Socrates, ki ga upravlja Generalni direktorat za izobraževanje in kulturo, zahteva regionalno klasifikacijo v državah CARDS na zahodnem Balkanu in na čezmorskih ozemljih držav članic (Sklep Sveta 2001/822/ES z dne 27. novembra 2001 o pridružitvi čezmorskih držav in ozemelj Evropski skupnosti).

- Program „Interreg“ prekorači zunanje meje EU in obsega regije v državah, kot so Ukrajina, Moldavija ali Rusija. Ker v teh državah ni regij NUTS, so regije, upravičene do tega programa, opredeljene ad hoc .

- Geografsko se Uredba NUTS uporablja za gospodarsko ozemlje, opredeljeno v Uredbi ESA 95 (točki 2.05 in 13.07)[5], kar zato izključuje nekatera posebna ozemlja, kot sta Gibraltar ali gora Atos, iz klasifikacije NUTS.

10. RAZšIRJANJE PODATKOV

Popoln seznam regij, vključno s šiframi in imeni, je na voljo na klasifikacijskem strežniku RAMON na Eurostatovi spletni strani. Tako so informacije o klasifikaciji NUTS na voljo najširšemu možnemu občinstvu.

Poleg seznama regij spletna stran zajema še uvodna in razlagalna besedila o NUTS in dva oddelka z zemljevidi, na katerih se vidijo meje regij. Povezava na domačo stran je:

http://ec.europa.eu/eurostat/ramon/nuts/.

Knjižico, ki vsebuje klasifikacijo NUTS in okvirne zemljevide regij, je Eurostat izdal leta 2003, leta 2004 pa ji je sledila popravljena različica, ki vsebuje vse regije NUTS v EU-25. Izvodi teh knjižic so bili razdeljeni v Eurostatu in poslani statistikom iz držav članic, ki so Eurostatove glavne kontaktne osebe za zagotavljanje regionalne statistike. Knjižici sta na voljo tudi v formatu PDF na Eurostatovi spletni strani na:

http://epp.eurostat.ec.europa.eu/portal/page?_pageid=1073,1135281,1073_1135295&_dad=portal&_schema=PORTAL&p_product_code=KS-BD-04-005.

Na srečanjih delovnih skupin o evropskem statističnem sistemu, ki so glavni forum za razpravljanje o NUTS s statističnimi uradi držav članic, je Eurostat večkrat predstavil klasifikacijo NUTS in njena pravila, zlasti o spremembah NUTS. Za delovne skupine je pripravil tudi predstavitve o številnih drugih zadevah (npr. o geografskih informacijskih sistemih in statistiki, statistiki o demografiji, turizmu in prometu), prav tako za člane nekaterih GD politik Komisije.

11. SKLEPI

Uredba NUTS se uporablja v evropskem statističnem sistemu in služi svojemu poglavitnemu namenu kot okvir za regionalno statistiko na evropski ravni.

Uvodna izjava 8 Uredbe NUTS poudari namen, da se ohrani stabilnost v klasifikaciji NUTS. Za nekatera področja regionalne statistike kakršna koli sprememba v klasifikaciji NUTS povzroči znatne težave z ohranitvijo in preračunavanjem statističnih podatkov. Zaradi tega se je Komisija odločila za omejevalen pristop v svojih predlogih za spremembe regij NUTS.

Vprašanje o dodajanju novih regionalni ravni k Uredbi NUTS je bilo poglobljeno preučeno, vključilo je tudi zahtevano posvetovanje z državami članicami. Sporočilo o tej zadevi je bilo predloženo Evropskemu parlamentu in Svetu. Sklenilo se je, da se Uredbi NUTS zdaj ne dodajalo ravni. Ta zadeva bo ponovno ocenjena enkrat po letu 2008.

V razpravah z državami kandidatkami so se določbe Uredbe NUTS uporabile za spodbuditev zadevnih držav, da svoje predloge uskladijo z bolj usklajeno evropsko regionalno klasifikacijo.

Popravljanje Uredbe NUTS je gladko potekalo, vendar bodo izvedene manjše spremembe za utrditev tega procesa v revizijskem krogu leta 2009.

[1] UL L 154, 21.6.2003, str. 1. Uredba, kakor je bila nazadnje spremenjena z Uredbo Komisije (ES) št. 105/2007 (UL L 39, 10.2.2007, str. 1).

[2] Sporočilo Komisije Evropskemu parlamentu in Svetu o primernosti uvedbe pravil za vseevropsko podrobnejšo členitev ravni klasifikacije NUTS (COM(2005) 473 konč. z dne 6. oktobra 2005).

[3] Uredba (ES) št. 1888/2005 Evropskega parlamenta in Sveta z dne 26. oktobra 2005 o spremembi Uredbe (ES) št. 1059/2003 o oblikovanju skupne klasifikacije statističnih teritorialnih enot (NUTS) zaradi pristopa Češke, Estonije, Cipra, Latvije, Litve, Madžarske, Poljske, Slovenije in Slovaške k Evropski uniji (UL L 309, 25.11.2005, str. 1).

[4] Uredba Komisije (ES) št. 105/2007 z dne 1. februarja 2007 o spremembi prilog k Uredbi (ES) št. 1059/2003 o oblikovanju skupne klasifikacije statističnih teritorialnih enot (NUTS) ) (UL L 39, 10.2.2007, str. 1).

[5] Uredba Sveta (ES) št. 2223/96 z dne 25. junija 1996 o Evropskem sistemu nacionalnih in regionalnih računov v Skupnosti (UL L 310, 30.11.1996, str. 1).